钦定古今图书集成/明伦汇编/闺媛典/第348卷 > 黄道婆
## 钦定古今图书集成/明伦汇编/闺媛典/第348卷 > 黄道婆

按《辍耕录》：“闽广多种木棉，纺织为布，名曰吉贝。松江
府东去五十里许，曰乌泥泾，其地土田硗瘠，民食不
给，因谋树艺，以资生业，遂觅种于彼。初无踏车椎弓
之制，率用手剖去子，线弦竹弧，振掉成剂，厥功甚艰。
国初时，有一妪名黄道婆者，自崖州来，乃教以做造
捍弹纺织之具，至于错纱配色，综线挈花，各有其法”，
以故织成被褥带帨其上，折枝团凤棋局字样，粲然
若写。人既受教，竞相作为，转货他郡，家既就殷，未几
妪卒，莫不感恩洒泣而共葬之。又为立祠，岁时享之。
越三十年祠毁，赵愚轩重立。今祠复毁，无人为之创
建，“道婆”之名，日渐泯灭无闻矣。